भाशा विज्ञान दी जेह्‌ड़ी शाखा भाशा दी रूप-रचना दा अध्ययन-विश्‍लेशन करदी ऐ उसी रूप विज्ञान जां पदविज्ञान जां मर्ष विज्ञान आक्खेआ जंदा ऐ ते अंग्रेज़ी च morphology। मुट्टे तौरा पर इस दे तैह्‌त शब्द कि’यां बने, कु’त्थुआं आए, उन्दे व्याकरणिक रूप केह् न ? शब्द-रचना च उपसर्गे-परसर्ग आदि दा केह् योगदान ऐ केह्‌ड़े अधारें पर उस भाशा दे बाग्‌भागें दा निर्धारण कीता गेदा ऐ, लिंग-वचन व्यवस्था कनेही ऐ, शब्द-रूप की ते कि’यां बदलदे न आदि दा अध्ययन कीता जंदा ऐ। पर थोह्‌ड़े शब्दें च इ’यां बी आक्खेआ जाई सकदा ऐ जे रूपविज्ञान राहें भाशा दी सारें शा लौह्‌की व्याकरणिक इकाइयें, शब्द-रचना, रूपायन, व्युत्पत्ति, संरचना आदि दा अध्ययन कीता जंदा ऐ। रूप विज्ञान दे अध्ययन दी अधार समग्री ते खेतर गी दिखदे होई विद्वान इस गी ध्वनि विज्ञान ते वाक्य विज्ञान दे मझाटै दी कड़ी मनदे न। उन्दा मन्नना ऐ जे एह् वाक्य विज्ञान दा पूरक ऐ। रूप विज्ञान शब्दें दा व्याकरण ऐ; वाक्य विज्ञान वाक्यें दा व्याकरण। प्रसिद्ध भाशा वैज्ञानिक देवी शंकर द्विवेदी होरें बी रूपाविज्ञान गी व्याकरण दा गै अंग मन्ने दा ऐ। उन्दा आक्खना ऐ-“सामान्य तौर पर व्याकरण दे दो अंग न-मर्षविज्ञान ते वाक्य विज्ञान।” बक्ख-बक्ख भाशा शास्त्रियें दे मत इस चाल्ली न:-